Official Journal L 059 , 04/03/1992 P. 0017 - 0018

Finnish special edition: Chapter 7 Volume 4 P. 0078

Swedish special edition: Chapter 7 Volume 4 P. 0078



Id-Deċiżjoni tal-Kunsill tal-25 ta' Frar 1992 dwar sistemi ta' radjunavigazzjoni għall-Ewropa (92/143/KEE) IL-KUNSILL TAL-KOMUNITAJIET EWROPEJ, Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 84(2) tiegħu, Wara li kkunsidra l-proposta mill-Kummissjoni [1], Wara li kkunsidra l-opinjoni tal-Parlament Ewropew [2], Wara li kkunsidra l-opinjoni tal-Kumitat Soċjali u Ekonomiku [3], Billi l-Konvenzjoni Internazzjonali ta' l-1974 dwar is-Sigurtà tal-Ħajja fuq il-Baħar (Solas 1974) abbozzata taħt l-awspiċi ta' l-Organizzazzjoni Marittima Internazzjonali (IMO), teħtieġ illi l-partijiet kontraenti jirranġaw sabiex jiġu stabbiliti u mantenuti dawk l-għajnuniet għan-navigazzjoni bħalma huma l-volum tat-traffiku u l-livell tal-garanzija għar-riskju; Billi, fir-Riżoluzzjoni tagħha A.666 (16), l-IMO tirreferi kemm għall-ħtieġa ta' sistema dinjija ta' navigazzjoni bir-radju kif ukoll għall-possibbiltà ta' applikazzjonijiet reġjonali tas-sistemi terrestri bħalma huma ċ-Chayka, id-DeccaNavigator, il-Loran-C, l-Omega u d-Differential Omega; Billi l-Assoċjazzjoni Internazzjonali ta' l-Awtoritajiet tal-Fanali tikkonferma illi, sabiex jintlaħqu l-ħtiġiet tan-navigazzjoni marittima, hija meħtieġa sistema terrestra ta' radjunavigazzjoni sakemm isiru disponibbli fil-wisa' s-sistemi ta' użu ġenerali bis-satellita, kif ukoll wara dan f'linja parallela ma' dawn is-sistemi għall-futur prevedibbli; Billi hija biċċa xogħol li tirrigwarda l-Komunità illi tiżgura l-ogħla livell ta' sigurtà fin-navigazzjoni u l-protezzjoni ta' l-ambjent tal-baħar; Billi l-Gwardja tal-Kosta ta' l-Istati Uniti ddeċidiet illi ttemm l-impenji tagħha dwar il-Loran-C barra mill-Istati Uniti ta' l-Amerika mill-1994 u beħsiebha toffri l-faċilitajiet tal-Loran-C lin-nazzjonijiet rilevanti ospitanti; Billi ċerti Stati Membri beħsiebhom jipparteċipaw fi ftehim reġjonali wieħed jew aktar dwar li jiġu stabbiliti sensiliet tal-Loran-C li jkopru l-Ewropa tal-Majjistral u l-Atlantiku tat-Tramuntana, il-Mediterran, il-Peniżola Iberika u l-Baltiku, filwaqt li numru minn dawn iż-żoni huma diġà koperti b'sistemi terrestri bħad-Decca u l-Omega; Billi l-Istati Membri mhumiex meħtieġa jwarrbu għal kollox is-sistemi eżistenti tan-navigazzjoni bir-radju, bħad-Decca u l-Omega, sakemm iwettqu l-obbligi tagħhom tal-Loran-C skond il-ftehim reġjonali; Billi s-sistema tal-Loran-C tissodisfa b'mod partikolari l-ħtiġiet internazzjonali u l-applikazzjoni iktar ġenerali tagħha ma tippreġudikax l-iżvilupp ta' l-għajnuniet bis-satellita għan-navigazzjoni, speċjalment bħala firxa mgħaqqda bis-satellita u l-Loran-C toffri livell eċċellenti għall-verifika tas-sistema u l-kontinwità tal-firxa tan-navigazzjoni bir-radju għall-benefiċċju tas-sigurtà marittima u għall-protezzjoni ambjentali; Billi l-istabiliment tas-sistemi reġjonali tal-Loran-C jridu trid tiżgura firxa koerenti u sħiħa ta' l-arja marittima Ewropea, li tevita kemm jista' jkun possibbli l-impożizzjoni ta' spejjeż addizzjonali fuq l-utenti tas-sistemi terrestri eżistenti tan-navigazzjoni bir-radju, ADOTTA DIN ID-DEĊIŻJONI: L-Artikolu 1 1. Mingħajr preġudizzju għas-sistemi eżistenti tan-navigazzjoni bir-radju, l-Istati Membri li jipparteċipaw jew jidħlu fi ftehim konġunt reġjonali dwar il-Loran-C iridu jagħmlu dan b'manjiera li twettaq l-għanijiet internazzjonali. 2. Rigward il-parteċipazzjoni tagħhom fil-ftehim reġjonali riferiti fil-paragrafu 1, l-Istati Membri għandhom ifittxu li jiksbu l-konfigurazzjonijiet tan-navigazzjoni bir-radju li jkopru l-aktar firxa ġeografika wiesgħa possibbli fl-Ewropa u fl-ibħra ta' madwar. L-Artikolu 2 Il-Kummissjoni għandha: - tiżgura l-koordinazzjoni bejn l-Istati Membri li jipparteċipaw fil-ftehim reġjonali riferiti fil-paragrafu 1 bil-ħsieb illi tiżgura l-kompatibbiltà bejn is-sensiliet tal-Loran-C imdaħħla fuq il-livell reġjonali, - tinkoraġġixxi l-iżvilupp tar-riċevituri, li jqisu l-iżvilupp li jkun għaddej fis-sistemi tas-satelliti u t-titjib tas-sistema preżenti tal-Loran-C, - issegwi x-xogħol tagħha bil-ħsieb li jiġi stabbilit pjan ta' radjunavigazzjoni li jqis l-iżvilupp tas-sistemi tan-navigazzjoni bis-satellita, tas-sistemi terrestri eżistenti u tal-pjanijiet ta' radjunavigazzjoni ta' l-Istati Membri, u - tipproponi l-miżuri meħtieġa lill-Kunsill jekk tinħoloq il-ħtieġa. L-Artikolu 3 Bħala membri jew osservaturi fi ħdan l-Assoċjazzjoni Internazzjonali ta' l-Awtoritajiet tal-Fanali, l-Istati Membri u l-Kummissjoni għandhom jappoġġjaw l-isforzi għalbiex tiġi stabbilita sistema dinjija tan-navigazzjoni bir-radju li tinkludi s-sensiliet reġjonali Ewropej tal-Loran-C bl-għan li titkabbar il-firxa tal-Loran-C madwar id-dinja hekk li jittejbu s-sigurtà tan-navigazzjoni u l-protezzjoni ta' l-ambjent tal-baħar. L-Artikolu 4 Din id-Deċiżjoni hija indirizzata lill-Istati Membri. Magħmula fi Brussel, fil-25 ta' Frar 1992. Għall-Kunsill Il-President Vitor Martins [1] ĠU C 53, tat-28.2.1991, p. 71, u ĠU C 317, tas-7.12.1991, p. 16. [2] ĠU C 280, tat-28.10.1991, p. 32. [3] ĠU C 159, tas-17.6.1991, p. 22. --------------------------------------------------